**Základná škola a Gymnázium s vyučovacím jazykom maďarským**

 **Magyar Tannyelvű Alapiskola és Gimnázium**

**Dunajská 13, Bratislava**

**(www.mtag.sk)**

**EDUID: 100000024**

**Podmienky a kritériá prijímacieho konania do 1. ročníka triedy štvorročného štúdia pre školský rok 2023/2024**

**Odbor: 7902 J 00 - gymnázium**

Riaditeľ Základnej školy a Gymnázia s VJM, Dunajská 13, 814 84 Bratislava ako príslušný orgán v súlade so zákonom NR SR č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zákona č. 415/2021 Z. z., zákonom č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov po prerokovaní v pedagogickej rade a vyjadrení a schválení RŠ

**určujem**

podmienky prijatia na štúdium na Základnej školy a Gymnázia s VJM:

1. Prijímacia skúška sa koná:

 - v prvom termíne prvého kola dňa **4. mája 2023** o 9.00 hod.

- v druhom termíne prvého kola dňa **9. mája 2023** o 9.00 hod. v budove školy.

2. Termín na odoslanie prihlášky na strednú školu je pre všetky odbory vzdelávania **do 20. marca 2023**.

3. Prihlášku možno podať

- elektronicky (zadáva sa v systéme aScagenda, eŠkola) bez podpisu, alebo

- v listinnej podobe na tlačive 056 MŠVVaŠ SR (s podpismi oboch zákonných zástupcov). Prihláška je platná aj s podpisom jedného zákonného zástupcu, ak sa zákonní zástupcovia dohodli, že prihlášku podpisuje iba jeden zákonný zástupca, a ak o tejto skutočnosti doručia riaditeľovi školy písomné vyhlásenie (príloha č. 2). Zákonní zástupcovia sa vo vyhlásení dohodnú, že všetky podania týkajúce sa výchovy a vzdelávania týkajúcich sa syna/dcéry, o ktorých sa rozhoduje v správnom konaní, bude podpisovať jeden z nich.

4.  **Bez prijímacích skúšok** budú prijatí len žiaci, ktorí dosiahli na celoslovenskom testovaní žiakov 9. ročníka z MJL,  SJSL a  MAT úspešnosť najmenej **90% z každého predmetu samostatne**. Bude im priznaný maximálny počet bodov za prijímaciu skúšku (285 bodov).

5. Všetci prihlásení žiaci 9. ročníka ZŠ, ktorí nespĺňajú 5. bod týchto kritérií, budú robiť písomné prijímacie skúšky z maďarského jazyka a literatúry, zo slovenského jazyka a slovenskej literatúry a z matematiky:

6. **Forma prijímacej skúšky: písomná**.

6.1. Každý žiak, ktorý má na škole riadne zaregistrovanú  prihlášku na prijímacie skúšky, bude pozvaný pozvánkou zaslanou najneskoršie 5 dní pred konaním skúšok na adresu zákonného zástupcu žiaka.

6.2. Pri organizácii prijímacieho konania sa v prípade žiakov s ŠVVP (Špeciálne výchovno- vzdelávacie potreby) postupuje v súlade s § 65 ods. 2 zákona 245/2008 Z. z., podľa ktorého sa forma prijímacej skúšky pre žiaka určuje s prihliadnutím na jeho diagnózu, pričom sa vychádza z odporúčaní školského poradenského zariadenia, v starostlivosti ktorého je žiak evidovaný. O úprave prijímacej skúšky žiaka s ŠVVP rozhoduje riaditeľ školy na základe písomnej žiadosti zákonného zástupcu a písomného vyjadrenia školského zariadenia výchovného poradenstva a prevencie (CŠPP alebo CPPPaP). Vo vyjadrení CŠPP alebo CPPPaP je potrebné uviesť skupinu obmedzenia (I. , II.).

7. Riaditeľ školy dňa **19. mája 2023** zverejní zoznam uchádzačov na webovom sídle školy, a v tomto termíne odošle uchádzačovi rozhodnutie o prijatí.

8. **Kritériá prijímacieho konania uchádzača o štúdium**

8.1. Celkový počet bodov z prijímacieho konania pozostáva z bodov za:

a) prijímacie skúšky

b) výsledky dosiahnuté v celoslovenskom testovaní

c) priemerný prospech (6.,7.,8.,9 roč.)

d) umiestnenie na súťažiach a olympiádach

8.2. Na písomnej časti prijímacích skúšok:

a) za  každý predmet (maďarský jazyk a literatúra, slovenský jazyk a slovenská literatúra, matematika) žiak môže získať najviac 40 bodov, spolu zo všetkých predmetov 120 bodov,

b)   na úspešné vykonanie prijímacích skúšok uchádzač potrebuje dosiahnuť najmenej 36 bodov z profilových predmetov prijímacej skúšky,

c)  uchádzač na úspešné vykonanie prijímacích skúšok ani z jedného predmetu nesmie dosiahnuť   menej ako 12 bodov,

d) v prípade rovnosti bodov na  prijímacích skúškach  v celkovom poradí uchádzačov  sa rozhoduje podľa zákona č. 245/2008 Z. z. o výchove a vzdelávaní (školský zákon),

e) dĺžka písomnej prijímacej skúšky je 3 x 45 minút,

f) na prijímacom konaní bude zabezpečená anonymita písomných prác a ich opráv.

8.3. Za výsledky dosiahnuté v celoslovenskom testovaní žiakov 9. ročníka ZŠ samostatne z MJL, SJSL a  MAT získa žiak body podľa tabuľky :

|  |  |  |  |  |  |
| --- | --- | --- | --- | --- | --- |
| % úspešnosti | body | % úspešnosti | body | % úspešnosti | body |
| 100 - 90 | 20 | 69 - 60 | 14 | 39 - 30 | 8 |
| 89 - 80 | 18 | 59 - 50 | 12 | 29 - 20 | 6 |
| 79 - 70 | 16 | 49 - 40 | 10 | 19 - 0 | 4 |

8.4. Za priemerné prospechy v druhom polroku 6., 7., 8. ročníka a v prvom polroku 9. ročníka ZŠ môže žiak získať zo všetkých  predmetov (okrem výchovných: NBV/ETV,TŠV,HV,VV) podľa tabuľky:

|  |  |  |  |  |  |
| --- | --- | --- | --- | --- | --- |
| priemer | body | priemer | body | priemer | body |
| 1,00 | 40 | 1,40 | 24 | 1,80 | 8 |
| 1,10 | 36 | 1,50 | 20 | 1,90 | 4 |
| 1,20 | 32 | 1,60 | 16 | 2,00 | 2 |
| 1,30 | 28 | 1,70 | 12 | nad 2,00 | 0 |

8.5. Ak žiak má na prihláške z niektorého predmetu v danom roku alebo polroku uvedené slovné hodnotenie alebo „absolvoval,“ nahradíme toto hodnotenie hodnotením z daného predmetu z najbližšieho roka alebo polroka, v ktorom bol žiak hodnotený známkou.

8.6. Ak žiak dosiahol v posledných troch školských rokoch vzdelávania (6., 7., 8.) stupeň 1 – výborný zo všetkých predmetov na konci školského roka, do celkového hodnotenia sa započíta 5 bodov za každý školský rok.

8.7. Celkový počet získaných bodov na prijímacích skúškach sa zvyšuje o pridelené body (max. 50) za umiestnenia na olympiádach a ostatných druhov súťaží (športové, umelecké a iné zo 6.-9. roč.) nasledovne:

I.   miesto na medzinárodnom kole – 30 bodov

II.  miesto na medzinárodnom kole – 28 bodov

III. miesto na medzinárodnom kole – 26 bodov

I.   miesto na celoštátnom kole – 20 bodov

II.  miesto na celoštátnom kole  – 18 bodov

III. miesto na celoštátnom kole – 16 bodov

I. miesto na krajskom kole – 14 bodov

II. miesto na krajskom kole  – 12 bodov

III. miesto na krajskom kole  – 10 bodov

 I.     miesto na okresnom kole  – 10 bodov

 II.    miesto na okresnom kole – 8 bodov

 III.   miesto na okresnom kole  – 6 bodov

8.8. **V prípade rovnosti bodov** budú postupne uplatnené nasledovné kritériá:

a) Podľa § 67 ods. 3 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov bude prednostne prijatý uchádzač, ktorý má podľa rozhodnutia posudkovej komisie sociálneho zabezpečenia zmenenú pracovnú schopnosť,

b) dosiahol väčší počet bodov z predmetov prijímacej skúšky,

c) získal väčší počet bodov za bod č. 8.2.

d) získal väčší počet bodov za bod č. 8.3.

V Bratislave, 25.11.2022 Mgr. Morvayová Katarína

 riaditeľka školy